ঢাকা, ১ নভেম্বর ২০১৭: সরকার মানবিক দৃষ্টিকোণ থেকে বলপূর্বক বাস্তুচ্যূত মায়ানমার নাগরিকদের (রোহিঙ্গা) বাংলাদেশে আশ্রয় দিয়ে প্রশংসনীয় কাজ করলেও দীর্ঘমেয়াদে বাংলাদেশের একার পক্ষে এই বোঝা বহন সম্ভব নয় উল্লেখ করে ট্রান্সপারেন্সি ইন্টারন্যাশনাল বাংলাদেশ (টিআইবি) গৃহহীন ও নির্যাতিত রোহিঙ্গাদের দায় আন্তর্জাতিক সম্প্রদায়কে বহনের এবং স্বল্পতম সময়ের মধ্যে রোহিঙ্গাদের স্বদেশে ফিরে যাওয়ার উপযোগী পরিবেশ সৃষ্টিতে মায়ানমারের ওপর সুনির্দিষ্ট নিষেধাজ্ঞা আরোপের আহ্বান জানিয়েছে। টিআইবি পরিচালিত ‘বলপূর্বক বাস্তুচ্যুত মায়ানমারের নাগরিকদের (রোহিঙ্গা) বাংলাদেশে অবস্থানজনিত সমস্যা: সুশাসনের চ্যালেঞ্জ বিষয়ক সমীক্ষা’ এর প্রতিবেদন প্রকাশ উপলক্ষে আজ সকালে টিআইবি’র ধানমন্ডিস্থ কার্যালয়ে আয়োজিত সংবাদ সম্মেলনে সাংবাদিকদের প্রশ্নের উত্তরে টিআইবি’র নির্বাহী পরিচালক ড. ইফতেখারুজ্জামান এ আহ্বান জানান। সংকট মোকাবিলায় জাতীয় ও আন্তর্জাতিক সকল অংশীজনদের সম্পৃক্ত করে অবিলম্বে মায়ানমারের ওপর কূটনৈতিক চাপ ও কঠোর অবরোধ আরোপের মাধ্যমে দ্রুত সকল বাস্তুচ্যূত মায়ানমার নাগরিকদের প্রত্যাবর্তন নিশ্চিত করা এবং প্রত্যাবর্তন সম্পন্ন না হওয়া পর্যন্ত সকল আন্তর্জাতিক অংশীজনদের অংশগ্রহণে ত্রাণতৎপরতার ব্যয় প্রাক্কলন ও নির্বাহের আহ্বানও জানিয়েছে টিআইবি। সংবাদ সম্মেলনে আরো উপস্থিত ছিলেন টিআইবি’র উপদেষ্টা, নির্বাহী ব্যবস্থাপনা অধ্যাপক ড. সুমাইয়া খায়ের এবং গবেষণা ও পলিসি বিভাগের পরিচালক মোহাম্মদ রফিকুল হাসান। সমীক্ষা প্রতিবেদন উপস্থাপন করেন টিআইবি’র জলবায়ু অর্থায়নে সুশাসন ইউনিটের প্রোগ্রাম ম্যানেজার গোলাম মহিউদ্দিন। এ সময় আরো উপস্থিত ছিলেন সমীক্ষায় অংশগ্রহণকারী টিআইবি’র জলবায়ু অর্থায়নে সুশাসন ইউনিটের অ্যাসিস্ট্যান্ট প্রোগ্রাম ম্যানেজার, গবেষণা মো: রাজু আহমেদ মাসুম।